ROKOVACÍ PORIADOK
OBECNÉHO ZASTUPITEĽSTVA

V KÁLNICI

Obecné zastupiteľstvo v Kálnici na základe § 12 ods. 11) zákona SNR č. 369/1990 Zb. o obecnom zriadení v znení neskorších zmien a doplnkov
v y d á v a

R o k o v a c í   p o r i a d o k
Obecného zastupiteľstva v Kálnici 

§ 1
Úvodné ustanovenia

1/ 
Rokovací poriadok obecného zastupiteľstva upravuje pravidlá, podmienky, spôsob prípravy a priebehu rokovania obecného zastupiteľstva, jeho uznášania a prijímania uznesení, všeobecne záväzných nariadení a ďalších rozhodnutí, spôsob kontroly ich plnenia a zabezpečovania úloh obecnej samosprávy.

2/   Obecné zastupiteľstvo vo svojej rozhodovacej činnosti vychádza zo zákona SNR 
č. 369/1990 Zb. o obecnom zriadení v znení zmien a doplnkov a z ostatných zákonov právne regulujúcich dôležité spoločenské vzťahy v územnej samospráve.

3/ 
O otázkach, ktoré neupravuje tento rokovací poriadok, ako aj o ďalších zásadách rokovania a svojich vnútorných veciach, rozhoduje obecné zastupiteľstvo podľa zákona SNR č. 369/1990 Zb. o obecnom zriadení, resp. podľa rozhodnutia na zasadnutí obecného zastupiteľstva tak, že dáva o nich hlasovať.

§ 2

Základné úlohy obecného zastupiteľstva
1/ Obecnému zastupiteľstvu patria funkcie spojené s výkonom vyhradenej pôsobnosti a právomoci podľa zákona SNR č. 369/1990 Zb. o obecnom zriadení, podľa Štatútu obce Kálnica. 
Obecné zastupiteľstvo prerokováva a rozhoduje aj o ďalších dôležitých otázkach obecného, prípadne regionálneho významu, ktoré upravujú osobitné zákony, ak to vyžaduje právny záujem orgánov obecnej samosprávy, alebo občanov obce Kálnica.

2/ 
Obecné zastupiteľstvo si môže vyhradiť rozhodovanie aj o ďalších otázkach, ktoré nepatria do jeho vyhradenej pôsobnosti, bez ohľadu na rozdelenie pôsobnosti stanovené organizačným poriadkom, respektíve inými vnútroorganizačnými normami obce Kálnica.

3/ 
Vyššiu právnu rozhodovaciu právomoc majú vymedzenia verejných zhromaždení občanov, ktorých sa zúčastní minimálne nadpolovičná väčšina voličov.
4/ Obecné zastupiteľstvo môže po uplynutí jedného roka prijaté rozhodnutia verejného zhromaždenia napadnúť a pozmeniť.

ČASŤ I.

ZASADNUTIA OBECNÉHO ZASTUPITEĽSTVA

§ 3

Ustanovujúce zasadnutie

 1/
 Ustanovujúce zasadnutie zastupiteľstva zvoláva starosta zvolený v predchádzajúcom    volebnom období tak, aby sa uskutočnilo do 30 dní od vykonania volieb.

2/   Ustanovujúce zasadnutie otvorí a vedie, až do zloženia sľubu, doterajší starosta, prípadne ním poverený poslanec.

3/   Následne – po schválení programu informuje poverený člen volebnej komisie zasadnutie obecného zastupiteľstva o výsledkoch volieb poslancov.

      Potom zloží starosta do rúk predsedajúceho sľub, a následne  zložia poslanci obecného zastupiteľstva do rúk starostu sľub, v súlade s § 26 zákona SNR č. 369/1990 Zb. o obecnom zriadení v znení zmien a doplnkov a po jeho zložení odovzdá predsedajúci starostovi vedenie zasadnutia. Doterajší starosta, ktorý bol opakovane zvolený za starostu obce skladá sľub do rúk povereného člena volebnej komisie.

      Poslanec, ktorý sa z vážnych dôvodov nemôže zúčastniť na 1. zasadnutí OZ, skladá sľub na ďalšom zasadnutí OZ.

4/ Novozvolený starosta po schválení programu predloží obecnému zastupiteľstvu na rozhodnutie:

 a) návrh na zriadenie poradných orgánov obecného zastupiteľstva a ich obsadenie; 

b) návrh zapisovateľa a overovateľov zápisnice zo zasadnutí obecného zastupiteľstva;

c) návrh návrhovej, mandátovej a volebnej komisie zasadnutí obecného zastupiteľstva a skrutátorov; 

d) návrh na určenie platu starostu obce; 

e) návrh na poverenie poslanca obecného zastupiteľstva, ktorý bude oprávnený zvolávať a viesť obecné zastupiteľstvo podľa § 12 ods. 2 zákona 369/1990 Zb.; 

     Poslanci môžu dávať pozmeňovacie a doplňujúce návrhy.

     Voľby prebiehajú verejným, alebo tajným hlasovaním, pričom zvolení sú tí kandidáti, ktorí získajú najvyšší počet hlasov.

5/ Na priebeh volieb dohliada spravidla 3-členná volebná komisia zložená z poslancov OZ. 

§ 4

Príprava a rokovanie obecného zastupiteľstva

1/ Prípravu rokovania OZ začína starosta podľa plánu najmenej 15 dní pred vymedzeným termínom a určí: 

-  miesto, čas a program rokovania, 

- spôsob prípravy materiálov a zodpovednosť za ich vypracovanie, prípadne vyžiadanie stanoviska, alebo odbornej expertízy od príslušného orgánu.
2/ Materiály určené na rokovanie obecného zastupiteľstva sa vypracovávajú spravidla písomne, vecne a časovo tak, aby umožnili prijať,  podľa povahy veci uznesenie obecného zastupiteľstva, resp. nariadenia obce.
Obsahujú najmä:

a/ názov materiálu

b/ návrh na uznesenie

c/ dôvodovú správu.

     Ak je na programe rokovania prejednanie nariadenia obce, predloží sa jeho úplné znenie, vrátane osobitne zdôvodnených podmienok účinnosti, dôvodov a dopadov na situáciu v obci.

3/ Spracovateľ materiálu zodpovedá za to, že jeho obsah, vrátane návrhu na uznesenie a znenie nariadenia obce je v súlade s ústavou, zákonmi a všeobecne právnymi predpismi.

4/ Komisie sa podieľajú na príprave materiálu na rokovanie  zaujatím stanoviska. Ich stanoviská sa zohľadnia v predkladanom materiáli. Stanoviská komisií sa prikladajú k materiálom na rokovanie . Starosta  určí, ktoré komisie dostanú materiál na prerokovanie podľa schválených náplní komisií.
§ 5

Program rokovania obecného zastupiteľstva

1/   Program rokovania sa oznamuje a zverejňuje najneskôr 3 dní pred zasadnutím obecného zastupiteľstva, alebo 24 hodín pred jeho zvolaním - ak ide o mimoriadne zasadnutie-  na úradnej tabuli.
2/   Prvým bodom rokovania obecného zastupiteľstva je kontrola uznesení a odpovede na interpelácie  poslancov z predchádzajúceho rokovania, ak neboli zodpovedané písomne.

3/   Návrh ostatných bodov programu a ich poradia predkladá starosta na základe vlastných návrhov, doporučení obecnej rady, návrhov jednotlivých komisií a jednotlivých poslancov.

4/    Uznesením obecného zastupiteľstva je možné jeho rokovanie prerušiť. Takéto uznesenie musí obsahovať ustanovenie o tom, kedy a kde bude toto rokovanie pokračovať.

5/    Po vyčerpaní programu rokovania obecného zastupiteľstva, starosta zasadnutie ukončí.

§ 6

Zvolávanie zasadnutí obecného zastupiteľstva

1/ 
Obecné zastupiteľstvo zasadá podľa potreby, najmenej však raz za tri mesiace. Ak požiada o zvolanie zasadnutia obecného zastupiteľstva aspoň tretina poslancov, starosta zvolá zasadnutie obecného zastupiteľstva tak, aby sa uskutočnilo do 15 dní od doručenia žiadosti na jeho konanie. Ustanovujúce zasadnutie obecného zastupiteľstva zvolá starosta zvolený v predchádzajúcom volebnom období tak, aby sa uskutočnilo do 30 dní od vykonania volieb. Obecné zastupiteľstvo zasadá v obci, v ktorej bolo zvolené. 
2/   Ak starosta nezvolá zasadnutie obecného zastupiteľstva podľa odseku 1 prvej vety, zvolá ho zástupca starostu  alebo iný poslanec poverený obecným zastupiteľstvom. Ak starosta nie je prítomný, alebo odmietne viesť takto zvolané zasadnutie obecného zastupiteľstva, vedie ho ten, kto zvolal obecné zastupiteľstvo. 
3/   Ak starosta nezvolá zasadnutie obecného zastupiteľstva podľa odseku 1 druhej vety, zasadnutie obecného zastupiteľstva  sa uskutoční 15. pracovný deň od doručenia žiadosti na jeho konanie. Ak starosta nezvolá zasadnutie obecného zastupiteľstva podľa odseku 1 tretej vety, zasadnutie obecného zastupiteľstva sa uskutoční 30. pracovný deň od vykonania volieb. Ak starosta nie je prítomný, alebo odmietne viesť takto zvolané zasadnutie obecného zastupiteľstva, vedie ho zástupca starostu, ak nie je prítomný alebo odmietne viesť zasadnutie obecného  zastupiteľstva, vedie ho iný poslanec poverený obecným zastupiteľstvom. 
4/   Návrh programu zasadnutia obecného zastupiteľstva sa zverejňuje na úradnej tabuli v obci aspoň tri dni pred zasadnutím obecného zastupiteľstva.
5/   Obecné zastupiteľstvo schvaľuje návrh programu zasadnutia a jeho zmenu na začiatku zasadnutia. Ak starosta odmietne dať hlasovať o návrhu programu zasadnutia obecného zastupiteľstva alebo o jeho zmene, stráca právo viesť zasadnutie obecného zastupiteľstva, 
ktoré ďalej vedie zástupca starostu. Ak zástupca starostu nie je prítomný, alebo odmietne viesť zasadnutie obecného zastupiteľstva, vedie ho iný poslanec poverený obecným zastupiteľstvom. 

6/   Ak na zasadnutí obecného zastupiteľstva požiada v súvislosti s prerokovávaným bodom programu o slovo poslanec, slovo sa mu udelí. Ak  starosta neudelí slovo poslancovi, stráca právo viesť zasadnutie obecného zastupiteľstva, ktoré ďalej vedie zástupca starostu. Ak zástupca starostu nie je prítomný alebo odmietne viesť zasadnutie obecného zastupiteľstva, vedie ho iný poslanec poverený obecným zastupiteľstvom. 

7/   Ak na rokovaní požiada o slovo poslanec Národnej rady Slovenskej republiky, poslanec Európskeho parlamentu, zástupca vlády alebo iného štátneho orgánu, slovo sa mu udelí. Môže sa udeliť aj ktorémukoľvek obyvateľovi obce. 
§ 7

Zasadnutia obecného zastupiteľstva

1/   Zastupiteľstvo rokuje vždy v zbore a jeho rokovania sú zásadne verejné. Vyhlásiť rokovanie za neverejné možno len, pokiaľ sú predmetom rokovania informácie alebo veci chránené podľa osobitných zákonov s výnimkou záležitostí uvedených v § 12 ods. 9 zákona č. 369/1990 Zb.

Okrem poslancov a obyvateľov obce, ktorí sú členmi komisií sa na zasadnutia obecného zastupiteľstva môžu pozvať aj ďalšie osoby.

Okruh osobitne pozvaných na rokovanie obecného zastupiteľstva určuje starosta, alebo OZ.             O návrhu sa rozhoduje bez diskusie.

2/   Rokovanie vedie starosta, v jeho neprítomnosti zástupca starostu, resp. poverený poslanec.
3/   Starosta otvorí rokovanie v určenú hodinu, najneskôr však v čase, keď je podľa prezencie prítomná nadpolovičná väčšina všetkých poslancov.

Neúčasť na rokovaní obecného zastupiteľstva sa ospravedlňuje vopred starostovi. Dôvod neúčasti sa vyznačí v prezenčnej listine.

4/   V prípade, že sa nezíde dostatočný počet poslancov do pol hodiny po čase určenom na začiatok rokovania obecného zastupiteľstva,  alebo ak klesne počet poslancov počas rokovania pod nadpolovičnú väčšinu /pri schvaľovaní uznesení/, resp. trojpätinovú väčšinu /pri schvaľovaní všeobecne záväzného nariadenia obce/, zvolá starosta do 14 dní nové zasadnutie na prerokovanie celého, prípadne zostávajúceho programu.
5/   V úvode rokovania starosta oznámi počet prítomných poslancov, predloží na schválenie program rokovania, návrh na voľbu návrhovej a mandátovej komisie, určí zapisovateľa a overovateľov zápisnice.

6/   Pokiaľ je k prerokovávanej problematike potrebné predložiť stanovisko a ak obecné zastupiteľstvo zriadilo poradné orgány /komisie/, vypočuje vždy ich stanovisko pred prijatím rozhodnutia vo veci, pre ktorú sa poradný orgán zriadil.

7/   Správy, návrhy a ostatné veci, ktoré sú zaradené do programu rokovania, uvedie spravidla starosta, alebo iný poverený člen rady, resp. príslušný predseda komisie obecného zastupiteľstva /ak ide o jej správy, alebo návrhy/, alebo príslušný zodpovedný vedúci pracovník organizácie, hlavný kontrolór, atď.

8/   Do diskusie sa hlásia poslanci a ostatní účastníci zasadnutia zdvihnutím ruky, starosta udeľuje slovo najprv poslancom, v poradí v akom sa do diskusie prihlásili a po nich ostatným účastníkom rokovania. O tom, komu slovo neudelí, rozhodujú poslanci hlasovaním.

      Ak na rokovaní požiada o slovo poslanec NR SR, zástupca vlády, alebo predstaviteľ štátnej správy, predsedajúci mu slovo udelí.

9/   Účastníci sa môžu hlásiť o slovo už pred začatím, alebo počas rokovania do doby, kým poslanci nerozhodli o ukončení diskusie. Obecné zastupiteľstvo sa môže uzniesť, že prihlásený do diskusie nemôže hovoriť v tej istej veci dvakrát, prípadne limitovať dĺžku vystúpenia, maximálne na 3 minúty.

10/   Účastníci nesmú rušiť starostu, ani iného rečníka pri jeho prejave, ak mu bolo udelené slovo. V prípade, že nehovorí k veci, môže mu predsedajúci odňať slovo.

11/   Ak predloží starosta obecnému zastupiteľstvu na prerokovanie uznesenie, ktorého výkon pozastavil z dôvodu, že je pre obec zjavne nevýhodné, môže toto svoje uznesenie obecné zastupiteľstvo zrušiť trojpätinovou väčšinou  hlasov všetkých poslancov do 14 dní po tom, ako bolo napadnuté uznesenie zverejnené a upravené podľa stanoviska obyvateľov obce. 
12/   Každý poslanec obecného zastupiteľstva má právo doplniť diskutujúceho faktickou poznámkou. Faktická poznámka musí vždy korešpondovať s témou diskusného príspevku. Faktická poznámka nesmie presiahnuť dĺžku 30 sekúnd. V prípade, že faktická poznámka presiahne zhora uvedený limit, predsedajúci odoberie hovoriacemu slovo. Počet faktických poznámok je neobmedzený.

13/   Diskusia sa spravidla končí vtedy, keď vystúpili všetci prihlásení. Návrh na ukončenie diskusie môže podať každý poslanec obecného zastupiteľstva, o tomto návrhu sa hlasuje bez diskusie a mimo poradia.
14/   Na slávnostnom zasadnutí  obecného zastupiteľstva a pri štátoprávnych aktoch /napr. uzavieranie manželstva, na slávnostných zhromaždeniach pri príležitosti rokovaní s významnými osobnosťami, ktoré navštívia obec a pod./ starosta môže používať insígnie. Pri týchto aktoch môže v zastúpení starostu používať insígnie poslanec  poverený starostom, alebo obecným zastupiteľstvom.
ČASŤ II.

VŠEOBECNE ZÁVAZNÉ NARIADENIA OBCE

A UZNESENIA OBECNÉHO ZASTUPITEĽSTVA

§ 8

Príprava uznesení obecného zastupiteľstva a nariadení obce

1/ Návrhy uznesení obecného zastupiteľstva sa pripravujú súčasne s predkladanými materiálmi. Za ich včasnú prípravu zodpovedá predkladateľ materiálu a poslancom sa poskytnú spolu s návrhom materiálov pred rokovaním.

2/   Konečný návrh na uznesenie predkladá obecnému zastupiteľstvu zástupca starostu alebo poverený poslanec.

3/   Uznesenia obecného zastupiteľstva sa formulujú stručne s menovitým určením nositeľov úloh z nich vyplývajúcich a s termínmi pre ich splnenie.
4/   Uznesením obecného zastupiteľstva sa ukladajú úlohy spravidla obecnej rade, komisiám, poslancom obecného zastupiteľstva, hlavnému kontrolórovi, obecnému úradu.

5/   Pri príprave všeobecne záväzného nariadenia obce sa postupuje obdobným spôsobom ako pri príprave návrhov uznesení s tým, že obecné zastupiteľstvo, resp. starosta a obecná rada, môžu v jednotlivých prípadoch stanoviť odlišný účelný postup.

§ 9

Postup prijímania uznesení obecného zastupiteľstva a nariadení obce

1/   Návrhy na uznesenie obecného zastupiteľstva predkladá zástupca starostu alebo poverený poslanec.

2/  Pokiaľ povaha uznesenia, alebo iné skutočnosti vyžadujú, aby obecné zastupiteľstvo osobitne hlasovalo o jednotlivých bodoch navrhovaného uznesenia, poradie určí starosta, resp. predsedajúci.

3/ V prípade, že predložený návrh uznesenia je v dvoch variantoch, alebo viacerých alternatívach, hlasuje obecné zastupiteľstvo podľa poradia ako boli návrhy predložené.
      Schválením jedného variantu, alebo alternatívy sa ostatné považujú za neprijaté.

4/   Keď obecné zastupiteľstvo neprijme navrhované uznesenie, alebo žiadne z navrhovaných alternatív, starosta, resp. predsedajúci navrhne ďalší postup, ktorý predloží obecnému zastupiteľstvu na schválenie.

5/   Hlasuje sa verejne – zdvihnutím ruky.

      Uznesenie ne prijaté, ak zaň hlasuje nadpolovičná väčšina prítomných poslancov.

      Obecné zastupiteľstvo môže rozhodnúť, že o určitej záležitosti sa bude rozhodovať tajným hlasovaním.

6/   V ostatných prípadoch postačuje nadpolovičná väčšina prítomných poslancov.
7/   Uznesenie obecného zastupiteľstva podpisuje starosta a určení overovatelia.

8/   Uznesenie obecného zastupiteľstva sa zverejní na úradnej tabuli a na internetovej stránke obce.
§ 10

Všeobecne záväzné nariadenia obce

1/  Na plnenie úloh samosprávy obce, alebo ak to ustanovil zákon (najmä § 4 ods. 3 zák. 369/1990 Zb. o obecnom zriadení v znení zmien a doplnkov) , vydáva obec všeobecne záväzné nariadenia (ďalej len VZN).

2/ VZN obce nemôže byť v rozpore s Ústavou SR, ústavnými zákonmi, zákonmi a medzinárodnými zmluvami, s ktorými vyslovila súhlas Národná rada SR a ktoré boli ratifikované a vyhlásené spôsobom ustanoveným zákonom. 

3/   Na prijímanie VZN sa vzťahuje § 6 zák. č. 369/1990 Zb.

4/ K predloženému návrhu VZN môžu poslanci predkladať pozmeňovanie návrhy. Pozmeňovacie návrhy musia byť formulované presne, jasne a zrozumiteľne. 

5/  Hlasuje sa vždy verejne, zdvihnutím ruky, pričom najprv sa hlasuje o pozmeňovacích návrhoch. 

6/   VZN obce je schválené, ak zaň hlasuje trojpätinová väčšina prítomných poslancov OZ. 

7/   Na prípravu nariadení sa primerane použijú ustanovenia tohto rokovacieho poriadku.
§ 11

Kontrola plnenia uznesení obecného zastupiteľstva

a nariadení obce

1/   Uznesenia obecného zastupiteľstva a nariadenia obce sú povinní v schválených termínoch zabezpečovať osoby, ktorým bola uložená príslušná úloha. 

2/ 
Komisie obecného zastupiteľstva  a poslanci rozpracúvajú, zabezpečujú a kontrolujú plnenie úloh vyplývajúcich z uznesení obecného zastupiteľstva v úzkej súčinnosti so starostom a obecným úradom. 
3/
 Obecný úrad vytvára podmienky pre realizáciu úloh stanovených uzneseniami obecného zastupiteľstva a vykonáva všeobecne záväzné nariadenia obce. 
ČASŤ III. INTERPELACIE POSLANCOV

§ 12

(1) Poslanci majú, v rámci bodu Diskusia, právo klásť otázky a žiadať vysvetlenie od starostu, členom obecnej rady, hlavnému kontrolórovi, predstaviteľov obecných orgánov a organizácií vo veciach výkonu ich práce. Interpelácia sa podáva v písomnej forme  na zasadnutí, na ktorom bola vznesená. 
2/   Poslancovi sa musí odpoveď poskytnúť do 30 dní po rokovaní obecného zastupiteľstva písomnou formou .
3/   Rovnaké práva majú prítomní občania obce vo vzťahu k poslancom a starostovi.
4/   Poslanci majú právo požadovať sprístupnenie výsledkov kontrol od miestneho kontrolóra.
ČASŤ IV. ORGANIZAČNO-TECHNICKÉ ZABEZPEČENIE ROKOVANÍ OBECNÉHO ZASTUPITEĽSTVA
§ 13

1/ 
 O rokovaní obecného zastupiteľstva sa spíše zápisnica. Obsahuje záznam o tom, kto viedol rokovanie, počet prítomných poslancov, schválený obsah programu rokovania a prijaté uznesenia. Zápisnicu z rokovania podpísanú starostom obce obecný úrad sprístupní na webovej stránke obce. 
Uznesenie obecného zastupiteľstva podpisuje starosta najneskôr 10 dní od schválenia.
2/   Všetky materiály z rokovaní obecného zastupiteľstva sa archivujú. Poslanci a ďalej osoby určené starostom, majú k týmto materiálom prístup podľa zásad určených starostom obce. 
3/   Obecný úrad organizačno-technicky zabezpečuje rokovanie obecného zastupiteľstva, ako aj archivovanie kompletných materiálov z nich.

4/  Obecný úrad vedie evidenciu uznesení obecného zastupiteľstva obce a dokumentuje ich zmeny, doplnky, alebo zrušenie.

ČASŤ V. SPOLOČNÉ A ZÁVEREČNÉ USTANOVENIA

§ 14
1/   Tento rokovací poriadok OZ je záväzný pre všetkých poslancov obecného zastupiteľstva, starostu, všetkých zamestnancov obce, všetky organizačné zložky obce a osoby prítomné na zasadnutiach obecného zastupiteľstva. 

2/ Rokovací poriadok, zmeny a doplnky tohto rokovacieho poriadku schvaľuje Obecné zastupiteľstvo v Kálnici trojpätinovou väčšinou všetkých poslancov obecného zastupiteľstva.

3/  Týmto rokovacím poriadkom sa ruší platnosť rokovacieho poriadku zo dňa 21.2.2007

Tento rokovací poriadok bol schválený Obecným zastupiteľstvom v Kálnici dňa 30.1.2019
uznesením č. 20-2019/Z.
V Kálnici, dňa 30.1.2019
                                                                                      Mgr. Iveta Poluchová

                                                                                             starostka obce
